पीने के पानी के लिए भटक रहे ग्रामीण
भीकनगांव | टेमला के ग्रामीण पीने के पानी के लिए दूर-दूर भटक रहे हैं। इसके साथ ही गांव में कई समस्याओं के निराकरण नहीं होने से ग्रामीण परेशान हैं। गुरुवार को समस्याओं को लेकर ग्रामीणों ने तहसीलदार प्रतापसिंह अगास्या को आवेदन सौंपा। ग्रामीण गंगाधर यादव, भैयालाल यादव, बसंत, नन्नू, मनोहर, नत्थुलाल, राधेश्याम सहित अन्य ग्रामीणों ने बताया गांव में पेयजल की समस्या बनी हुई है। गांव के जल स्त्रोतों में पर्याप्त पानी के बावजूद नल-जल योजना से पानी नहीं मिल रहा। इसके अलावा ग्राम पंचायत ने अन्य कोई विकास कार्य भी नहीं कराए हैं। गांव की सड़कों की हालत बदतर हो गई है। कई ग्रामीणों के यहां शौचालय निर्माण नहीं कराए हैं। लोग खुले में शौच जा रहे हैं। ग्रामीणों ने समस्या के जल्द निराकरण की मांग की है।
hin_Deva hin_Deva